Dan kada sam postala nevidljiva

„ Neću! “

„ Hoćeš! “

„ Neću! “

„ Žalim, ideš i gotovo! “

„ Urgh!!! “

Glupo čišćenje tavana kod bake! Kao da će bit' nečeg novog. Samo plijesan i prašina i prašina i plijesan. I koji mrtvi miš zatočen u mišolovci.

„ Daj, mama! sutra je nedjelja. Jedini dan kada mogu duže spavati. Pliiiz! “

„ Ne, obećali smo to baki i idemo!“

Mama još ne popušta. Kada bih barem mogla smisliti nešto da se izvučem…

„ Gdje si, gdje si, gdje si? Znam da si tu negdje! Možeš se skrivati koliko god hoćeš, ali… Aha! Evo te! “

Uzela sam toplomjer u ruke. Cin! Ah, i čaj je napokon gotov. Sad samo… Savršeno! Stavila sam toplomjer u čaj. 39 stupnjeva. Odlično! Sada samo treba uvjeriti mamu. To će biti teško…

„ Mama, imam temperaturu. “

„ Nemaš, samo ti se čini. Sredina je kolovoza. Nitko tada nije bolestan. “

„ Ali imam temperaturu 39!“

„ Daj da vidim.“

Pružila sam joj toplomjer. Ovo mora uspjeti, inače sam zapela u mreži. I to doslovno! Kod bake na tavanu ima toliko paučine da se čudim kako se svaki put izvučemo od tamo.

„ Hmmm… Dođi.“

„ Ha? „

„ Dođi da ti opipam čelo.“

O-o! Ovo nije dobro.

„ Znaš, odjednom se osjećam mnogo bolje. Valjda zbog zraka ili nečega… „ rekla sam sa usiljenim osmijehom. Možda mi je bolje od zraka?! Jesam li mogla reći što jadnije? Nikad neće povjerovat'!

„ To sam i mislila! 'Ajde sad se idi spremat' za spavanje, čeka nas dug put ujutro.“

„ Dobro“ rekla sam zamišljeno. Mama možda misli da je pobijedila, ali ja imam još jednoga asa u rukavu!

„ Hej!“

„ Hej! Mislio sam da si kod prijateljice“ rekao je tata.

„ Um, ma vratila sam se maloprije… Nego, što radiš?“

„ Popravljam ladicu.“

Moj tata vječito nešto pila i radi u radionici. On mi je napravio drvenog konjića za njihanje, hranilicu, kućicu za Barbike, škrinju koja mi stoji na kraju kreveta, okvire za slike…

„ Nego, zanimalo me, ovaj, ono sutra, što idemo baki tavan čistit', zanimalo me…“

„ Jel' ti moraš ić' s nama?“ preduhitrio me tata.

„ Da“ potvrdila sam s blagim smiješkom na licu.

„ Što je mama rekla?“

„ Pa…“

„ Onda moraš.“

„ Kako si znao?!“

„ Jednostavno, uvijek odugovlačiš.“

„ Uh! Al' molim te!!!“

„ Ne. Moraš ići.“

Uh! Nekad me živcira kako tata uvijek razgovara mirno, dok s druge strane, mama urla. Oni su totalno različiti. Ne znam što ih drži zajedno. Neki bi rekli – ljubav. Da, čudna je to stvar. Osjećaj, štogod. Pa, plan A nije uspio, nije ni plan B. Problem je što nemam plan C. Da se barem prema meni ponašaju kao prema Dori. Zapravo, mama je većinom na njenoj strani, a tata na mojoj, ali nikad joj se ne usudi usprotiviti. Valjda zato što je ona „glava kuće“. Samo zato što je odvjetnica i zarađuje puno više novaca ne znači da je uvijek u pravu. Uvijek…

„ Romeo take me somewhere we can be alone…“ Tko me sad zove?!

„ Halo? “

„ Hej, Eli! Jesi se uspjela izvuć'?“

„ 'Ej, Klara!“ rekla sam. Moram počet' umemoriravat brojeve. Na starom sam mobu imala brojeve svih ljudi koje znam. Iako sam iPhone (da, iPhone!) dobila prije mjesec dana, još uvijek nisam našla vremena za prepisati brojeve iz staroga moba.

„ Ne, nažalost! Mislim da mi nema spasa. Ako se ne vratim, znaj da te volim!“ rekla sam „dramatičnim“ tonom, onakvim kakvim se koriste u filmovima.

„ Hahahahahahahaha! Ti se nikad' ne prestaješ šalit', jel' da? Ti si novi Jim Carrey!“

„Haaaaaa! Jesi ti to meni rekla da sam muško?!“ rekla sam uvrijeđenim tonom.

„Hahahhahaha! Znaš ti što ja mislim! Niš', držim ti fige da se izvučeš, a onda se vidimo u ponedjeljak na mom partyu!“

„ Jedva čekam!“

„ I ja isto! Ćao!“

„Ćao!“

Klara i smo najbolje prijateljice još od vrtića. Od tada skoro sve radimo zajedno. Zajedno su nas uhvatili kad smo pokušavale sakrit' TV koji smo razbili palicama za golf jer smo mislile da će čovjek iz horora izać' iz TV-a i izbosti nas pa smo ga htjele ubiti. Isto su nas uhvatili kada smo prepisivale od najpametnije cure u razredu. Zajedno smo pokopale njenog hrčka, zajedno smo kupile i novog… Zajedno smo od rođenja! Moja mama i njena mama su bile krevet pokraj kreveta u bolničkoj sobi, zajedno smo bile u inkubatoru, čak i živi do mene! Još nisam sigurna što ću joj kupiti za rođendan. Ne slavi se 15. svake godine! Vidjet' ću možda kod bake na tavanu ima nešto. Klara obožava starudije, a moja baka… pa, njoj to nisu bile starudije, mislim, ipak ima 93 godine. Nitko mi ne vjeruje kad to kažem. Moja baka je vegetarijanka, do 70. godine išla je svaki dan trčat', a sad ide svaki dan šetat' psa po 2 sata. Sve u svemu, zdrava je.

„Dora! Van iz moje sobe!!! Odmah! Tko ti je uopće dopustio da ulaziš u moju sobu?!!“

„Ti meni stalno ulaziš u sobu. Mogu i ja tebi!“ Dora se opravdavala. Ta mala! Uh! Kako me živcira!

„Mamaaaaaaaaaaaaaaaaa!!! Dora je u mojoj sobi!!! Reci joj da se makne! Ne želiš da je ja maknem!!“ vikala sam dok sam polutrčeći išla do mame.

„Čujem te i ovako, ne moraš se derati. Elizabeta, ti cijelo vrijeme ulaziš Dori u sobu. Što ti sad Dora smeta?“

„Al' ja sam starija! Ne može! Urghhh! Budi jednom fer.“

„Ja? Ja sam uvijek fer!“

„ Da,da, kako da ne! Znaš, moj rođendan je u ponedjeljak i pitala si me što želim…“

„ Zapravo, nisam.“

„ Ja se baš sjećam da si me pitala ''Eli, moja najdraža, što želiš za rođendan?''“

„ Ne sjećam se baš…“

„Pa evo, želim vrata s ključem!“

Baš kad je mama krenula nešto reći, tata je ušao u dnevnu sobu i stavio ruku oko mame.

„Što se tu događa?“ pitao je tata zbunjeno gledajući u mene, pa mamu, pa opet u mene, pa u mamu…

„Ništa“, rekla sam nezainteresirano, izašla, izbacila Doru iz sobe i zatvorila vrata.

„ Probudi seeee!“

„ Neću pit' čaj! Ti goblin jedan!“

„ Daj, moramo ići za sat vremena! Eli, probudi se !!“

„ Ha?“ prenula sam se. „Kol'ko je sati? „ Pogledala sam kroz prozor, još je bio mrak.

„ Pet sati.“

„ Pet?!“ uzviknula sam izbuljenih očiju.

„ Hajde obuci se pa dođi na doručak.“

„ Doručak nije noću.“ usprotivila sam se.

Mama se samo nasmijala. „ Ako se ne ustaneš, zvat ću Doru da te dođe buditi.“

„ Uh, taj mali hobit, bolje je da me se čuva“ gunđala sam „ jedva se mogu ustat'. Tko još igdje ide u šest ujutro?!“

U ormaru sam našla narančastu majicu, traperice i obula sam tenisice od prošle godine. Uzela sam i super stari lančić, za sreću. Na putu do kuhinje stala sam u kupaonici i rasplela pletenice. Nije da inače nemam kovrčavu kosu, ali ovo je čisto da se pojača.

„ Dobro jutro“ rekla je mama.

„Jutro“ rekao je tata.

„ 'Ej“ rekla je Dora.

„ Noć“ rekla sam.

„ Joj, Eli, malo života!“

„ Znaš ti da sad većina života na Zemlji spava?“

„ Ne oni na jugu. Njima je sada dan!“ pametovala je Dora.

Htjela sam nešto reći, nešto što će je uvrijediti, ali jednostavno nisam mogla. Mozak mi je stao. To je jedna od najvećih gluposti koje sam čula, a čula sam ih puno. Zato sam samo napravila upitnu facu. Mama je samo odmahnula rukom. No, dobro! Da vidimo što ima za doručak. Sendvič! Jedina svijetla točka ovoga dana. Pojela sam sendvič. Nisam baš razaznala je li bio fin ili ne, okusni pupoljci su mi još spavali.

„ Stigla ti je poruka, poruka, poruka, stigla ti je…“

„ Dobro, dobro, kontam! Rekla sam stiskajući mobitel da prestane. MMS. Od Klare. Da vidimo. Hahahahahahahahaha! Poslala mi je sliku na kojoj se kesi i drži palac u zraku. I preko je napisala: Sretno! XD Hahaha. Tako sam sretna što je imam.

„ Hajde, hajde, požurite se! Ako ne krenemo, zateći će nas gužva.“

„Da, baš netko ide u selo u šest ujutro!“

„ Eli, ne moraš uvijek biti sarkastična. Možda će ti u Neselcu biti lijepo!“

Hahahahahahah ….Lijepo je to što me mama pokušava nasmijati. Iako to ne čini namjerno. I koje „zabavno“ selo ima ime Neselce? Koje selo uopće ima ime Neselce? Zašto uopće ima to ime? Reći ću vam ja zašto. Zato što to nije selce, nego selendra! Ne razumijem čemu se uopće mama i tata vesele?!

„ Ne duri se. Možda nekoga upoznaš!“

„ Koga se uopće može… Hej!“ viknula sam. Dora se progurala na prednje sjedalo.

„ Ona nema ni dvanaest! Ne može!“

„ Dora, pomakni se!“ mama je rekla. Wow! Mama je stala na moju stranu? To je nešto novo. Mislim… ovo je treći put da je stala na moju stranu. Prvi put u vrtiću kada sam grizla. Rasli su mi zubi i boljelo me. Problem je bio što su mi rasli zubi, a ne živci. Kad god bi mi netko nešto rekao što mi se nije sviđalo: gric! Drugi put, kada sam bila deset godina, obrijala sam tati glavu, zalijepila umjetne nokte na nokte i našminkala ga dok je spavao. Slikala sam ga i stavila slike na njegov Facebook. Znate ono, kad ste mali i slatki svi vam sve govore, pa i lozinku. Čak ni nije tako teško. Samu sam mu se nasmiješila i rekla:“ A tatice mojim teee!!“ Rastopio se kao maslac. Uz maminu pomoć uspjela sam se izvuć' i završila s kaznom: nema TV-a 4 mjeseca, kompa 6 mjeseci, a mobitel 2 mjeseca. I naravno, nema izlazaka s prijateljima 3 mjeseca. Jedina zabava u kući mi je bila: jesti voće. Jadno, znam! I tako sam ja gledala kako se grožđe kotrlja dok su se moji prijatelji vani uživali u ljetu. I treći put je bilo sada. Izvila sam obrve.

„Miči se!“ Dora se nevoljko pomaknula. Čini se da će ovo biti dug put.

„ Kol'ko nam treba do tamo?“ pitala sam nestrpljivo.

„ Oko pet-šest sati“ tata je odgovorio uzbuđeno. On je uvijek jako uzbuđen kada se radi o putu. I to kada se ide u mjesto za koje nitko ne zna. Čak ga i stanovnici tamo zovu drugačije. Neko čudno ime… Ne znam više. Ali moja baka je predsjednica toga sela, a ona je čudna. Ima preparirane životinje u dnevnoj sobi, nosi puno nakita, dosta je praznovjerna. Uvijek me učila da vile postoje. Stavila sam slušalice u uši, pokrenula MP4 player i uzela svoju vrećicu sa slatkišima. Kao što je tata rekao, ovo će biti dug put.

„ Evo nas!“ tata je viknuo uzbuđeno i povukao ručnu. Stajali smo ispred stare, visoke i pomalo nakrivljene kuće. Kuća je imala 7 katova i ogroman tavan. Kupili su je bakini roditelji kada su se vjenčali, onda znate koliko je stara…jako. Baka živi samo na prizemlju i prvom katu. Probala je iznajmiti ostatak kuće, ali nitko u njoj ne želi živjeti, kažu da je previše jeziva. Još selima, a i gradovima u okolici kruži priča o čovjeku koji je unajmio sobu na četvrtom katu. Bio je tamo tjedan dana, a onda je jedne noći samo nestao. U sobi su našli sve njegove stvari, ali njega nije bilo. Mislili su da ga je baka ubila. Htjeli su je uhititi, ali nisu imali nikakvih dokaza. Ipak većina mještana voli baku.

„Eli, ti ponesi torbe“ mama je rekla izlazeći iz auta.

„Molim? Ne može! Nosite si sami svoje torbe. Za sat vremena ću teglit' kutije od deset kila dok se Dora dolje igra s bakinim crnim mačkama.“

„Elizabeta! Ne budi bezobrazna! Nema ih puno! To možeš sama!“

Ha! Mene naziva bezobraznom!

„Dobro, onda nek' Dora ponese nešto.“

„Ti si deset puta snažnija od Dore!“

Dora se okrenula i izbeljila. Ta mala! Kad je dohvatim! Uzela sam torbe i odnijela ih u hodnik. Dalje nek' se sami snalaze.

„Eli, moja najdraža…“ baka je došla u hodnik s raširenim rukama.

Ha, možda ipak nije bila mama ta koja me pitala što želim za rođendan . Baka je imala na rukama jako puno prstenja, kao i obično. Nosila je cipele na debelu petu od 4 cm. Da, moja baka je bila u devedesetima, ali je još uvijek bila u formi. Nosila je crne tajice i tamnoljubičastu tuniku s perilicama na rubovima.

„Bako!“

Baka je bila oduševljena što me vidi. U cijeloj obitelji ona me voljela više i od Dore! Ha ha! Nju možda vole mama i tata, ali mene voli bogata baka!

Ušla sam u dnevnu sobu. Sve je bilo puno dima od svijeća.

„Kada ćemo početi sa čišćenjem?“ pitala sam.

„Pa, tata i ja ćemo još malo popričat' s bakom, a Dora ne može nositi te teške kutije…Odi ti, a mi ćemo kasnije doći“ rekla je mama kao da u tome nema ništa nepravedno.

 Pripremila sam se na vikanje. Smislila sam sve svoje argumente. Sve to u 3-4 sekunde. Sve je bilo savršeno. No, onda me baka preduhitrila.

„Antonija, ne vidiš li nepravdu u tome? Kada je Eli bila njenih godina mogla je nositi stvari dva puta teže. Zašto onda Dora ne bi?“

„Eli je drugačija. Imala je duplo više kila od Dore“ mama se branila.

„Ti to mene nazivaš debelom?!“ pitala sam zapanjeno.

„Eli, dođi“, rekla je baka, uzela me za ruku i povukla u hodnika. Imala je dugačke nokte, jako dugačke. Oko 4 cm.

„Au! Bodeš!“ požalila sam se.

„Eli, znam da je tvoja mama nepravedna, ali ja ću zato biti pravedna.“ Baka je izvadila 200 kuna iz džepa. Pobjegao mi je osmijeh, ali brzo sam ga zakamuflirala.

„Znaš, gore je jako mračno i strašno i ima mnogo pauka…“

Baka je izvadila još 100 kuna. Ovo je bolje. Uzela sam novce. Baka se nasmiješila i otišla. Pogledala sam u tavan i ugrizla se za usnu. Tavan je bio jako velik i mračan. Sve u svemu strašan. Inače nisam tako strašljiva, ali jučer sam kod Klare gledala horor. Čovjek je na tavanu isjekao ljude, ali nisu skroz umrli i onda su došle zmije i pojele ih polužive. Fali mi vrijeme kada smo Klara i ja gledale crtiće! Trebat' će mi puno crtića da zaboravim taj horor. Skupila sam hrabrost i popela se na tavan. Upalila sam svijetlo. Krenula sam od kutija blizu ulaza. Ništa posebno. Samo neke užasno stare stvari. Spustila sam ih dolje. Zapela mi je za oko stara kutija slična onoj koju mi je tata napravio prije par godina. Polako sam joj prišla. Već sam razvila reflekse. Kutije su toliko stare da iz njih izlijeću šišmiši i bježe miševi. Brzo sam otvorila kutiju i povukla se nazad. Polako sam se navirila u kutiju.

„Aaaaaaaaaaaaaaaa!“ zavrištala sam.

„Što je to?“ mama se zabrinuto trgnula.

„Izgleda da je Eli našla moju plastičnu zmiju“ rekla je baka potpuno smireno.

Uzela sam štap i pipnula zmiju. Plastična.

„Uh!“ odahnula sam.

Izbacila sam plastičnu zmiju i stresla se. Oduvijek mrzim zmije. U kutiji ima puuuno stvari. Neće biti teško naći nešto za Klaru. Da vidimo: stari svijećnjak. Ne. Špil karata. Ne. Pješčani sat. Ne. Sat. Ne. Mrtvi miš. Iju! Knjiga. Da vidimo. Klara oduvijek voli čitati. Pročitala je već jako puno knjiga. Da vidimo o čemu je. Pogledala sam sadržaj.

Kako pretvoriti miša u žabu 2. strana

Putovanje po karti 7. strana

Letenje po zraku 15.strana

Metla vam se neće pokrenuti? 20.strana

Napitci 27.strana

Nevidljivost 47.strana

P…

Nevidljivost? Otvorila sam 47. stranicu. Pisalo je: izgovorite čarobne riječi: Nestajaourus zatotus pokjetnutos tjedanos!

„Nestajaorus zatotus pokjetnutos tjedanos?!“ pokušala sam pročitati. Što je moja baka? Vještica? Ima u sadržaju i nešto za produžavanje života. Zatvorila sam knjigu i obrisala prašinu sa nje. Naslov je glasio: Čarobnjaštvo za početnike. Autorica je bila Viktorija Aldros, najpoznatija vještica u povijesti. Knjiga je imala i jednu napomenu: Prodavati samo čarobnjacima i vješticama. U sebi je imala i račun. Kupljena je 1893.g. Baka je malo starija no što mislimo. Ha-ha! Kao da vjerujem u to, ali Klara vjeruje! To bi mogao biti savršen dar za njen rođendan. Idem pitat' baku..

„Baaaakoooo!!! Jel' ti treba ova knjiga?!“ pitala sam spuštajući se ljestvama. Au! Zabila sam se u nekog čovjeka.

„Oprostite“ rekao je.

„ Ništa“ odgovorila sam. Jadnik je izgledao izgubljen. Što on uopće radi u bakinoj kući?

„Ti…tti…t-t-ti m-me vidiš!“ zamuckivao je u čudu.

„Ha? Naravno da te vidim!“ O čemu on to govori? Zašto ga ne bih vidjela?

„Napokon, napokon!“ rekao je kroz suze radosnice.

Zagrlio me, potapšala sam ga po ramenu.

„Oke, oke. Sad me možeš pustit'.“ Bilo je malo čudno imati sredovječnog čovjeka koji te grli, a da ti nije rodbina.

„Idemo do ostalih?“ pitao je.

Mi? Zašto bismo mi išli do ostalih? Tko je uopće on? Tko su ostali?

„A …vi ste?“

„ Oh, da! Zaboravio sam se predstaviti. Ja sam Zoran. Živim tu. Hej! što to držiš u ruci?!“

„Um…knjigu?“

„Ostavi to odmah! To, to nije dobro! To je zlo!“

„Aha…“ rekla sam ne vjerujući mu. Što ti može učiniti knjiga? To je samo knjiga. Jako stara i jako čudna, ali opet samo knjiga.

„Daj mi to!“ pokušao mi je oduzeti.

„Idem ja sad“ rekla sam držeći knjigu visoko u ruci tako da je ne može dohvatiti.

Ušla sam u dnevnu sobu. Nitko se nije okrenuo prema meni, osim bake. Zašto nisam iznenađena? Iako, malo me začudio bakin pogled. Izgledala je kao da je vidjela duha.

„Marina, što je?“ zabrinuto je pitala mama.

„Ništa, ništa. Sjetila sam se da nisam nahranila mačke“ rekla je baka sa očitim lažnim smješkom. „Idem vidjeti odmah i kako je Eli.“

Eli je rekla previše naglašeno. Ne kontam.

„'Ej, bako jel ti treba ova knjiga?“ upitala sam i odložila knjigu na stol. Dora je počela vrištati: „Mama!!! Knjiga se sama pojavila na stolu!! Rekla sam ti da ovdje ima duhova! Hoću kući!!“

Da, sad se pravi da ne postojim. Kako originalno.

„Joj, Dora, ovdje nema duhova!“ rekla je mama.

„Ja sam tu knjigu sad maloprije ostavila tu“ baka je pokušavala složiti rečenicu. Očito je još u šoku. Dobro… Baka je uzela knjigu i rekla: „Dora, Antonija, Davore, sviđa vam se nova slika koju sam kupila? Ona tamo?“ i pokazala na sliku u kuhinji. Dok su oni odlazili u kuhinju vidjeti novu sliku, baka je napravila kretnju glavom prema meni da izađemo u hodnik.

„Super, sad me…“ htjela sam reći nešto o Dori, ali baka me prekinula.

„Gdje si našla tu knjigu?!“ pitala je užasnuto. Zašto se svi toliko uzbuđuju oko te knjige?

„U tvojoj škrinji. Na tavanu.“

„Jesam li ti jasno rekla da se držiš dalje od te knjige?“

„Pa i ne baš…“

„Um, dobro, nebitno. Ti si…um…postala…nevidljiva.“

Oduvijek sam znala da mojoj baki nisu sve na broju, ali da je ovoliko luda…samo sam mogla nagađati. Iako je bilo smiješno.

„Da, sigurno. Ja se idem istuširati jer tko zna čeg' sve gore nema, a ti malo prilegni“ rekla sam i potapšala je po ramenu.

„Upravo sam razgovarala sa Eli i ona kaže da bi željela ostati još malo“ baka je rekla mami i tati.

„Misliš, ovdje?“ tata je pitao u nevjerici.

„Da.“

„Ali u ponedjeljak je Klarin rođendan. To sigurno ne bi htjela propustiti“ nadovezala se mama.

„Rekla je da su se malo posvađale…“ slagala je baka.

„Pa, ako hoće…“ složila se mama.

„Dobro, onda smo se dogovorili!“ rekla je baka s olakšanjem.

„It's a love story…“ mobitel mi je zazvonio. Klara.

„Hej! Kak' si? Kak' ti je tamo? Jesi što našla'“ pitala me prije no što sam stigla reć' „Halo“.

„Hej. pa… Skontala sam da mi je baka malo puno prolupala pa bih htjela otić' što prije.“

„Što ti je rekla?“

„ Hmmm. Ovaj put? Da sam postala nevidljiva.“

„Pre-dobro! Kako bi bilo fora da si stvarno nevidljiva“ rekla je uzbuđeno.

Klara oduvijek ima bujnu maštu. Zna Harry Pottera napamet. U početku je bilo fora. Sad jednostavno živcira.

„Aha…E, zovu me. Moram ić'. Vidimo se sutra.“

„Totalno! Jedva čekam! Boook!“

Znam, znam! Lagati nije lijepo, ali…nekada se jednostavno mora. Dobro, našla sam dar za Klaru, samo gdje li sam ga ostavila? Hm…Došla sam u dnevnu sobu, spustila sam je na stol, Dora je počela vrištati, baka je poludjela, o'šla sam se tuširat', Klara je zvala…

„'Ajmo, polazak!“ mama nas je dozivala. Toliko o tome da će mi se pridružit' u spremanju. Izašla sam u hodnik i našla knjigu na radijatoru. Uzela sam je i sakrila. Nisam pitala baku, ali mislim da je dovoljno luda i bez toga. Kako se samo usude ostavit je samu? Uzela sam torbu, utrčala u auto i zatvorila vrata. Otvorila sam prozor. Tata je upalio auto i termometar pokazivao 42 stupnjeva. Torbu sam bacila na pod i pogledala kroz prozor. Dan je bio sunčan i lijep, a nebo plavo i bez oblaka. Savršen dan za nestajanje! Hahahahahahaha!!! Tko bi povjerovao u takvo što? Ah, da. Klara! Nekad se pitam da nas nisu zamijenili u rodilištu.

„Što Elina torba radi ovdje?“ pitala je Dora.

HA-HA! Udarila sam je u rame.

„Tata! 'Aj pazi kak' voziš!“ uzviknula je Dora.

„Ha? Vozim normalno“ tata je rekao u čudu.

„Ne znam, Dora, možda joj ne treba“ mama je odgovorila.

„Baš dobro što je Eli ostala kod bake. Po cijele ću dane bit' u njenoj sobi.“

„Molim? 'Aj prekini me ignorirat, hobite jedaan!“

Kako se usuđuje?! Mene?! Ignorirat! Urgh!

„Nije da ćeš se moć' probit. Ulazak u njenu sobu je kao ulazak u labirint“ tata je rekao šaljivo.

Haaa! Moja soba je uredna! Ne baš, ali…

I tako je prošao put kući. Stigla sam na vrijeme za polazak na trening plesa. Pokupila sam prvu majicu koju sam vidjela na krevetu, a tajice sam našla na globusu. Jesam li ja ozbiljno tako neuredna? Ma to mi se samo čini…

„Idem ja“ rekla sam mami i tati koji su se izvalili pred TV-om. Zapravo mami jer je tata već hrk'o. „Ne, ne moraš me ispratit'“ dodala sam zajedljivo. Zalupila sam vratima na izlasku.

„Is this in my head, I don't know what to think…“

„Da?“ Super! Mama! Znači, nije mi rekla ni „bok“ kad sam izlazila, al' sad me može zvat'.

„Kak' ti je kod bake?“

„Ti se šališ, jel'da?'“

„Toliko je loše? Pa baka je rekla da si je molila.“

„Ma neee. Super je.“

„Odlično. Čujemo se. Bok!“

No, dobro…

„Hej! Ja stigla!“ rekla sam.

„Superrr! Moramo se vidit'“ rekla je Klara sretno. Za nju je jedan dan daleko od mene dug kao 1000 godina, a i meni treba netko 'normalan'!

„ Uh, sad imam ples… poslije ne mogu.“

„ Pa do koliko ti je ples?“

„ Devet. I dok dođem kuć', istuširam se, osušim kosu… ne stignem, već bi bilo deset.

„ A da ja dođem?“ rekla je Klara sa žarom nade u glasu.

„ Ne… pa vidimo se sutra u školi… E, došla sam, vidimo se sutra. Bok.“

„ Bok.“ rekla je Klara razočarano.

„ Hej, ljudi!“ rekla sam kad sam ušla u garderobu. Nitko nije odgovorio. OK, ovo je zbunjujuće. Ušla sam u dvoranu. Gloria je pozvala ostatak grupe. Sjeli smo na pod da nas prozove.

„Ana.“

„Tu.“

„Petra.“

„Tu.“

„Marija.“

„Tu.“

„Sara.“

„Tu.“

„Elizabeta.“

„Tu.“ javila sam se.

„Jeste sigurni da nije u garderobi? Jel'se nije ona trebala vratit' danas? Jel' napisala da neće doći?“ Gloria je pitala.

Ha?? „Juhuuu! Ljudi! Tuuu saaaaammmm!!!!! izderala sam se.

„Ne, nije se javila“ rekla je Petra.

Gloria je prozvala ostatak grupe. Stavila sam bocu pored prozora.

„'Ej, jeste sigurni da Eli nije tu? Njena boca je tu“ Sara je rekla.

„Jeste sigurni da je to njena boca?“

„Ako je tu, valjda će doći“ Darija je rekla.

„Ha-ha, ljudi! Što je danas?! Prvi april?! Ozbiljno, 'aj se prestanite zezat'. Nije više fora!“ izderala sam se. Nitko se nije niti okrenuo, trznuo, niti učinio išta što bi ukazivalo da je čuo išta što sam rekla. Jel' ih moja sestra sve podmitila? Odakle joj uopće novac?

„Kol'ko god da vam je Dora dala, ja dajem duplo!“

Nitko nije niti pogledao u mom smjeru. Dobro, što im je dala?

„Znate što? Briga me! Idem!“ viknula sam i uzela svoju bocu.

„Jel' netko od vas vidio Eli sad? Nema više njene boce“ rekla je Petra zbunjeno.

„Gle! Stvarno!“ rekla je Darija uzbuđeno i dodala mračno:“Ovdje se događa nešto čudno! Wow!“

Znam da Darija nije dobra glumica, ali taj strah u njenim očima…Čini se nekako stvaran…Hhhh…Ma ne…Nije moguće…Ne…Ne vjerujem. Pokupila sam svoje stvari i otišla. Putem sam nazvala Klaru.

„Heeeeej!“ javila se ona sretno.

„Hej! Što radiš?“

„Natežem žvaku.“

„Ok. Dolazim.“

„Jeeej!!!“

Do moje kuće mi treba svega nekoliko minuta što znači da mi toliko treba i do njene. Ding dong ding dong diiiing dooooong - zazvonilo je zvono. Klara je otvorila vrata nasmiješena, ali smješak je ubrzo nestao s njenog lica. Zatvorila je vrata! Meni! U facu! Haaaaa?? Pozvonila sam ponovno. Izašla je na prag i pogledala na kraj ulice.

Izderala se:“Idite si tražit' neku drugu kuću za zvonit' hobiti jedni!!!“

Za to vrijeme sam se uspjela uvući u kuću. U hodniku sam uzela olovku i papir i napisala:“Tuuuu sam – Eli <3“

Klara je iznervirana zatvorila vrata i okrenula se prema meni. Prvo je vrisnula, a onda je pokupila papir na podu.

„Klara, jesi dobro? “ Klarina mama je dotrčala.

„Ma dobro sam, vidjela sam pauka“ odgovorila je skrivajući papir iza leđa. Mama joj je povjerovala i otišla u dnevnu sobu.

„Eli?“ prošaptala je Klara.

Uzela sam još jedna papir i napisala: „Da.“

Pružila sam joj ga u ruku. Čini se da ono što držim u ruci nitko ne može vidjeti.

„Ti si nevidljiva?“ upitala je Klara škiljeći. Uzela sam joj jedan papirić i napisala:“Očito“.

„Pre-dobro!“ izderala se Klara.

„S kim ti to pričaš?“ upitala je Klarina mama iz dnevne sobe.

„Um, ma pričam s Eli.“

Nije to tako daleko od istine. Popele smo se na kat u Klarinu sobu. Uzela je mobitel i nazvala me. Javila sam se.

„Znala sam! Postala si nevidljiva! Pre-dobro!“ opet se izderala.

„Nije tako super. Nitko me ne vidi! Sutra je tvoj i moj rođendan. Što ću onda? Moji misle da sam kod bake“ požalila sam se.

„Ma sigurna sam da ćemo nešto smislit'. Hoćeš ostat' prespavat'? morat ćemo pričat' preko mobitela cijelo vrijeme, ali vrijedit' će!“ rekla je i namignula. Skoro sam rekla:“A što ću reći mami?“ ali onda sam se sjetila da sam nevidljiva i da mama misli da sam kod bake pa sam umjesto toga rekla: „Samo ako tvoja mama danas radi svoje poznate palačinke.“ Klarina mama radi najbolje palačinke. Zapravo, moja mama nikad ne radi palačinke jer ne zna pa su mi bilo koje palačinke savršene.

„Hhh…Naravno. Samo je moram nagovorit'. Neće bit' teško.“

Klarinu mamu je lako uvjerit' da pravi palačinke. Zapravo, lako ju je nagovorit da pravi bilo koje jelo jer ona jako voli kuhati i peći. I to finu hranu. Ne kelj, prokulice, špinat…

„Onda se baci na posao!“ rekla sam joj kroz smijeh.

Dok je Klara nagovarala mamu da radi palačinke, ja sam izvadila časopise i uključila laptop. Iz ladice sam izvadila svoju (da, imam svoju pidžamu kod Klare) pidžamu i obukla je. Svoju kovrčavu kosu vezala sam u punđu i sjela pred laptop. U google sam upisala: Nevidljivost. 1008543272 rezultata. Ovo je jednostavno smiješno…“Pojedite kilogram luka pomiješano sa ptičjim uljem i svinjskim jezikom“ samo je jedan od prijedloga koji su…koji su…ne znam tu riječ. Jednostavno su…čudni? Besmisleni? Hmmm? Sjetila sam se da mi je u torbi bakina knjiga. Ustala sam i otišla po nju. Otvorila sam je, ali mi je ispala iz ruku i otvorila se na zadnjoj stranici. Tu je bio neki broj. 01/445 218 668 je glasio broj. U trenutku kada sam se sagnula podići knjigu Klara je ušla u sobu sa toplim palačinkama u desnoj ruci i preljevom od čokolade i karamele u lijevoj. Zastala je na sredini sobe i upitala:“ Eli, jesi tu?“

Uzela sam laptop. Klara je poskočila.

„Oprosti, još se nisam naviknula da stvari nestaju kad ih dotakneš“ rekla je Klara.

Pričale smo cijelu noć, smijale se, jele palačinke (najvažnije!). I onda, u jedan ujutro, bilo je vrijeme za spavanje. Barem za Klaru. Cijelu noć nisam mogla zaspati. Razmišljala sam o tom broju. 01/445 218 668 mi je prolazilo kroz glavu cijelo vrijeme. Na kraju sam se probudila u pet, ostavila Klari poruku:“Otišla, čujemo se poslije! ☺“ Izašla sam iz kuće i nazvala taj broj. Zvoni.

„Halo?“ javila se neka žena.

„Um, oprostite, našla sam vaš broj na poleđini knjige.“

„Koje knjige?“ žena je upitala nezainteresirano.

„Čarobnjaštvo za početnike“

„Molim!?“ žena je odjednom zvučala jako zainteresirano.

„Čar…“

„Ma ne to! Odakle ti ta knjiga?“ prekinula me.

„Od bake…iz…“ opet me prekinula.

Stvarno? Jel' mi mora stalno upadati u rečenicu?

„Neselca?“

„Da. Kako ste znali?“

Iskreno, više me ništa nije moglo iznenaditi. Ili uplašiti. Žena mi je rekla svoju adresu. Koraljska 25. Došla sam do ulaznih vrata. Žena koja mi ih je otvorila podsjećala me je na moju baku. Mršava, nakićena, visoka, nakićena, mladolika, nakićena…Odmah me prepoznala i uvela u kuću. Rekla mi je da se zove Viktorija Aldros. Objasnila mi je da je ona najstarija čarobnica (ne vole riječ vještica) i da je ona napisala tu knjigu. Izvela je nekakvu čaroliju, nešto, nešto, na meni. Nije upalilo. Nakon što je napravila to nešto na meni, otpratila me do vrata. No, dobro, ovo nije upalilo…možda samo mora proći neko vrijeme. Do tada ću…Ne znam…Nemam što… sve je zatvoreno i … Bez ideje sam tako hodala ulicom. Ha? Čekaj? Ljudi u banci? Vi to ozbiljno? Došla sam do banke. Zašto ljudi sjede na podu banke? Idem vidjet'.

„Ne mrdaj! A ti donesi novce!“ čula sam grubi glas. Uplašeni vlasnik banke otrčao je u trezor. Čovjek je uperio pištolj u trudnicu. A ne, nećeš mi dirat' trudnicu! Prvo što sam se sjetila je bilo skinuti mu kapu s glave. Tako da ga svih četvero vide! Počešao se po glavi i tako shvatio da nema kapu.

„Tko?! Kako ste to učinili?“ pitao je sve se više približavajući trudnici. Dotrčala sam do uplašene žene i zgrabila je za ruku. Trebali ste mu vidjeti facu jer nije mogao shvatiti kako i gdje je nestala! Izvela sam je van i rekla joj da ostane tamo. Kad sam se vratila vidjela sam da drži pištolju uperenog u nekog drugog čovjeka. O-o! ovo nije dobro! Uhvatila sam čovjeka koji je bio do trudnice. Srećom, sjedili su u redu.

„Brzo, uhvati ga!“ rekla sam glavom pokazujući na čovjeka do njega.

„I njega!“ ovaj drugi je uhvatio trećeg i svi su postali nevidljivi. Brzo sam ih izvela van. Polako sam mu se približila. Izbezumljeno je buljio u svoju ruku u kojoj je stajao pištolj do prije nekoliko sekundi. Držeći pištolj s dva prsta, oprezno sam ga spustila na policu, da ga ne može vidjeti. Što sad? Znam! Uzela sam mobitel i bljeskala mu pred očima. Bježao je unatrag dok nije pao preko pulta. Ustao je, posrćući. Potrčao je, krenuo je bježati. Ne tako brzo! Gurnula sam stolicu koja mu se našla pred nogama. Pao je. Tako ležući, posegnuo je u džep po nešto. Mobitel. Utipkao je broj. Stavio ga je na uho.

„Policija?“ rekao je plačnim glasom.

„Da. Izvolite?“ javio se policajac.

„Dođite brzo! Upomoć! Požurite se! Ja…ja… spasite me!“ vikao je u mobitel uspaničeno.

„Smirite se gospodine. Gdje se nalazite?“

„U banci!“

„Je li pljačka?“ upitao je policajac,

„Da!“ odgovorio je kroz plač.

„Koliko vas je?“

„Samo ja!“

“A njih?“ upitao je žurno.

„Pa kažem vam! Samo ja!“

„Zbunjeni ste! Smirite se! Dolazimo odmah!“

Skrivena iza vrata čekala sam policiju. Policija je ubrzo stigla. Pljačkaš je sjedio u kutu i njišući se naprijed-nazad neprekidno ponavljao:“Mamice, upomoć!“ Policija je ušla, a on im je spremno pružio ruke da mu stave lisice. „Izbavite me odavde, više nikad' neću pljačkat, bit' ću dobar, obećajem!“ rekao im je kroz suze. Dok su ga odnosili, sat je otkucao podne, a ja sam se brzo iskrala van. Klara me čekala ispred kuće. Ona to trči do mene? Ona me može vidjeti?

„Ponovno si vidljiva!“ izderala se Klara sretno. Popeli smo se do njene sobe.

„Sretan rođendan!“ rekla sam pružajući joj bakinu knjigu. Klara ju je listala sa sjajem u očima. Došla je do strane na kojoj je pisalo:“ Nevidljivost za napredne!“

„Nevidljivotus začaratotus napredudus montetus?“ pročitala je Klara.

„Oh ne, ne i ti!“ rekla sam prema mjestu gdje je maloprije sjedila Klara.

Neva Kanižaj, 7.a

Mentorica: Matija Radoš, prof